Hääretki
Oi hetkeä juhlallisinta,
 Mi nauttia suotanehen,
 Kun tyyni ja kirkas on pinta
 Sinertävän Keitehen!
 Ylt’ ympäri vehreät saaret
 Ja kukkulat rantamien,
 Iltaruskot ja taivahan kaaret
 Kuvastuvat pintahan sen.

 Ja hääväki soittaen soutaa
 Sen salmia riemullinen
 Mies nuori kun neitosen noutaa,
 Vie myötänsä morsiamen.
 Jo ammon on aaltojen mahti
 Masentunut hyrskehinen,
 Veden helmahan vallaton Ahti
 On vaipunut hiljaisehen.

[Juho] Laine.

Lähde: Päijänne 2.1.1879.

Juho Laine
Runot
Päijänne
1879